CELEX: 32016D1360
Language: lt
Date: 1470614400000
Title: 2016 m. rugpjūčio 8 d. Komisijos įgyvendinimo sprendimas (ES) 2016/1360, kuriuo nutraukiamas antisubsidijų tyrimas dėl importuojamų Turkijos kilmės paprastųjų vilkešerių ir auksaspalvių doradų

10.8.2016   
            
            
               LT
            
            
               Europos Sąjungos oficialusis leidinys
            
            
               L 215/31
            
         KOMISIJOS ĮGYVENDINIMO SPRENDIMAS (ES) 2016/1360
   2016 m. rugpjūčio 8 d.
   kuriuo nutraukiamas antisubsidijų tyrimas dėl importuojamų Turkijos kilmės paprastųjų vilkešerių ir auksaspalvių doradų
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1037 dėl apsaugos nuo subsidijuoto importo iš Europos Sąjungos narėmis nesančių valstybių (1), ypač į jo 14 straipsnį,
   kadangi:
   A.   PROCEDŪRA
   
   
      Inicijavimas
   
   
               (1)
            
            
               2015 m. rugpjūčio 14 d. Europos Komisija (toliau – Komisija) Europos Sąjungos oficialiajame leidinyje paskelbtu pranešimu, remdamasi Reglamento (ES) 2016/1037 dėl apsaugos nuo subsidijuoto importo iš Europos Sąjungos narėmis nesančių valstybių (toliau – pagrindinis reglamentas) 10 straipsniu, inicijavo antisubsidijų tyrimą dėl į Sąjungą importuojamų Turkijos kilmės paprastųjų vilkešerių ir auksaspalvių doradų (toliau – pranešimas apie inicijavimą) (2).
            
         
               (2)
            
            
               Tyrimas inicijuotas gavus skundą, kurį 2015 m. liepos 1 d. gamintojų, kurie pagamina daugiau nei 25 % visų paprastųjų vilkešerių ir auksaspalvių doradų Sąjungoje, vardu pateikė „Asociación Empresarial de Productores de Cultivos Marinos“ (toliau – APROMAR arba skundo pateikėjas).
            
         
               (3)
            
            
               Skunde pateikti prima facie Turkijos pramonės, gaminančios paprastuosius vilkešerius ir auksaspalves doradas subsidijavimo ir dėl to padarytos materialinės žalos įrodymai.
            
         
               (4)
            
            
               Prieš inicijuodama tyrimą ir vadovaudamasi pagrindinio reglamento 10 straipsnio 7 dalimi, Komisija pranešė Turkijos Vyriausybei gavusi tinkamais dokumentais pagrįstą skundą, kuriame teigiama, kad dėl importuojamų Turkijos kilmės paprastųjų vilkešerių ir auksaspalvių doradų subsidijavimo daroma materialinė žala Sąjungos pramonei. Komisija pakvietė Turkijos Vyriausybę konsultuotis, kad būtų išsiaiškinta su skundo turiniu susijusi padėtis ir priimtas abi šalis tenkinantis sprendimas.
            
         
               (5)
            
            
               Turkijos Vyriausybė šį kvietimą priėmė ir buvo surengtos konsultacijos. Per konsultacijas nepavyko priimti abi šalis tenkinančio sprendimo. Tačiau Komisija deramai atsižvelgė į Turkijos Vyriausybės pateiktas pastabas.
            
         
               (6)
            
            
               Komisija paragino skundo pateikėją, kitus žinomus Sąjungos gamintojus, naudotojus ir importuotojus, žinomus Turkijos eksportuojančius gamintojus ir Turkijos valdžios institucijas, taip pat asociacijas, kurioms inicijuotas tyrimas gali turėti įtakos, dalyvauti tyrime. Suinteresuotosioms šalims buvo suteikta galimybė per pranešime apie inicijavimą nurodytą laikotarpį pateikti nuomonę raštu ir prašyti jas išklausyti.
            
         
               (7)
            
            
               Skundo pateikėjas, kiti Sąjungos gamintojai, eksportuojantys Turkijos gamintojai, importuotojai ir prekiautojai pareiškė savo nuomonę. Visos suinteresuotosios šalys, pateikusios prašymą išklausyti ir jame nurodžiusios svarbias priežastis, dėl kurių reikėtų jas išklausyti, buvo išklausytos.
            
         B.   SKUNDO ATSIĖMIMAS IR TYRIMO NUTRAUKIMAS
   
   
               (8)
            
            
               2016 m. gegužės 5 d. Turkijos oficialiajame valstybės leidinyje paskelbtas potvarkis, kuriuo Turkijos valdžios institucijos nuo 2016 m. sausio 1 d. panaikino pagrindinę subsidijavimo schemą.
            
         
               (9)
            
            
               2016 m. birželio 1 d. Komisijai skirtu raštu skundo pateikėjas atsiėmė skundą. Pagal pagrindinio reglamento 14 straipsnį, atsiėmus skundą tyrimas gali būti nutrauktas, nebent toks nutraukimas prieštarauja Sąjungos interesams.
            
         
               (10)
            
            
               Atliekant tyrimą nenustatyta jokių aplinkybių, rodančių, kad toks nutraukimas prieštarautų Sąjungos interesams. Todėl Komisija mano, kad šį tyrimą reikėtų nutraukti.
            
         
               (11)
            
            
               Apie tai buvo pranešta suinteresuotosioms šalims ir joms suteikta galimybė teikti pastabas. Tačiau pastabų negauta.
            
         
               (12)
            
            
               Todėl Komisija daro išvadą, kad antisubsidijų tyrimas dėl importuojamų Turkijos kilmės paprastųjų vilkešerių ir auksaspalvių doradų turėtų būti nutrauktas nenustatant priemonių.
            
         
               (13)
            
            
               Šis sprendimas atitinka Europos Parlamento ir Tarybos reglamento (ES) 2016/1036 (3) 15 straipsnio 1 dalimi įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Nutraukiamas antisubsidijų tyrimas dėl importuojamų Turkijos kilmės paprastųjų vilkešerių ir auksaspalvių doradų ir kurių KN kodai šiuo metu yra 0302 84 10, 0302 85 30, 0303 84 10, 0303 89 55, ex 0304 49 90 ir ex 0304 89 90.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2016 m. rugpjūčio 8 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 176, 2016 6 30, p. 55.
   
      (2)  Pranešimas apie antisubsidijų tyrimo dėl importuojamų Turkijos kilmės paprastųjų vilkešerių ir auksaspalvių doradų inicijavimą (OL C 266, 2015 8 14, p. 4).
   
      (3)  2016 m. birželio 8 d. Europos Parlamento ir Tarybos reglamentas (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016 6 30, p. 21).